
Divatdiéta választási szokások a magyar fiatal felnőttek körében

Célkitűzés:
Kutatásunk célja a magyar 19-35 éves fiatal felnőttek divatdiéta választásainak felmérése. Vizsgáltuk a ketogén, növényi alapú és paleo étrendeket az étrendváltás oka, a sportolás hatása a diéta sikerességére, valamint az étrend egészségügyi következményeinek ismerete szerint. Kiderítettük, hogy mely közösségi média felületeken találkoznak divatdiétákkal, mennyire tartják ezeket hiteles forrásnak és ezeken a felületeken milyen arányban követnek dietetikusokat, táplálkozási tanácsadókat és orvosokat.

Adatok és módszerek:
Kutatásunk online kérdőíves megkérdezés formájában zajlott, 119 fő adatait dolgoztuk fel a Microsoft Excel és az SPSS 26.0 szoftverek segítségével. Leíró statisztikai műveleteket, χ² próbát és ANOVA-t alkalmaztunk (p<0,05).

Eredmények:
Válaszadóink a közösségi médián (68,9%) találkoznak divatdiétákkal kapcsolatos tartalmakkal a leggyakrabban és hiteles forrásnak is tartják azt (37,8%). Mindhárom vizsgált étrend esetében azok, akik sikertelennek tartották (11,8%; 11,8%; 2,0%) az adott étrend kipróbálását kisebb arányban követnek dietetikust, mint táplálkozási tanácsadót (p=0,449; p=0,147; p=0,474), bár szignifikáns összefüggést nem igazoltunk. A ketogén és a növényi alapú étrend összehasonlítása során, akik a diéta elkezdése előtt dietetikussal konzultáltak (14,3%; 37,5%) szignifikánsan nagyobb (p<0,001; p<0,001) arányban sportoltak heti 3-7 alkalommal, mint akik táplálkozási tanácsadóval (62,5%; 80%). Azok, akik rosszabbul ítélik meg a saját egészségi állapotukat, hamarabb kezdik el a ketogén étrendet elsősorban testsúlycsökkentés céljából (38,1%; p=0,665), de ebben az esetben sem találtunk szignifikáns összefüggést.
Következtetések:
Az egészséges életmód oktatása és a testsúlycsökkentő diéták negatív következményeire való felhívás fontos feladat. Meghatározó a jövőben a dietetikus szakma népszerűsítése, és célszerű lenne vizsgálni további alcsoportok diétázási szokásait, illetve a káros szenvedélyekkel való összefüggéseket is.



